दूसरी मजेदार बात यह है कि ‘दैनिक जागरण’ के लिए इस घटना को ‘नई दुनिया’ के बिलासपुर संवाददाता ने कवर किया था। ‘दैनिक जागरण’ के मालिक ‘नई दुनिया’ के भी मालिक हैं। कोई खबर किस रूप में लाखों पाठको तक जाती है, इसका यह एक उदाहरण है। यदि सम्बंधित संवाददाता किसी तथ्य को छिपा लेता है तो वह लाखों पाठकों को उस तथ्य की जानकारी से वंचित कर सकता है। इससे उसकी ताकत का अंदाजा लगाया जा सकता है। यह महत्वपूर्ण होता है कि कोई समाचारपत्र कौन सा तथ्य छिपा रहा है या उसे अनदेखा कर रहा है। इसके साथ ही, यह भी महत्वपूर्ण होता है कि किस तरह की खबरों व तस्वीरों के पास कोई खबर छपती है। रांची में मिस इंटरनेशनल की भव्य तस्वीर के नीचे नसबंदी के बाद मौतों की खबर छपी है और कई संस्करणों में विश्व सुंदरी ऐश्वर्या राय की तस्वीर के साथ। तीसरी बात यह कि इस समाचार में यह उल्लेख नहीं किया गया है कि जो तेरह महिलाएं मारी गईं, उनमें से बारह पिछड़े वर्ग की थी और एक बैगा आदिवासी थी, जबकि बैगा आदिवासी महिलाओं की नसबंदी पर 1984 से ही रोक है क्योंकि यह आदिवासी जाति विलुप्त होने की कगार पर है।